76 personeellede by George-hospitaal toets positief | Netwerk24
Deur Jackie Kruger 12 Augustus 2020 15:26
Arlene Visser Foto: Verskaf
Meer as 70 personeellede van die George-hospitaal is positief vir die koronavirus getoets.
"76 personeellede is positief getoets, waarvan 67 reeds herstel het," sê Nadia Ferreira, 'n woordvoerder van die Wes-Kaapse departement van gesondheid in die Eden-distrik, by navraag. "Twee is tans in die hospitaal."
Die departement het vroeër in 'n verklaring oor sy "Rural Hero" vir die week gesê dat al hoe meer personeellede weens angstigheid oor die virussiekte by Arlene Visser, die verpleegster gemoeid met beroepsgesondheid by die George-hospitaal, om hulp aanklop.
Visser is as 'n held uitgesonder vir haar werk tydens die pandemie. Personeel wat die virus opdoen, word deur Visser se kantoor gedokumenteer en sy staan hulle by wanneer hulle die uitslae van die koronavirustoetse kry.
Volgens Visser moet van die personeel in die hospitaal behandel word. Dit veroorsaak angstigheid onder hul kollegas.
Visser werk nou saam met die verpleegster gemoeid met die beheer van infeksies. Sy is sedert die begin van die pandemie gemoeid met reëlings vir beskermende toerusting. Daar is moeite gedoen om personeel op te lei om die toerusting reg te gebruik. Haar span moet die gesondheidsrisiko's vir alle hospitaalpersoneel assesseer.
Sy sê personeel moet 'n positiewe houding inneem en onthou dat almal bekommerd oor die situasie is.
Volgens Ferreira is daar 39 bevestigde Covid-19-gevalle in die George-hospitaal, waarvan 18 in die waakeenheid is. 12 wag vir die uitslae van hul toetse.